เพลินมาร้านนี้อย่างไม่รู้ตัว เหลือบเห็นป้ายหน้าตึกที่โฆษณาไว้ก็รีบเดินเข้าอย่างไม่ลังเล

ร้านนี้อยู่ด้านในโครงการเดียวกับ spoon tale ค่ะ เข้ามาอยู่ด้านซ้ายของโครงการเลยค่ะ 
เปิดประตูกระจกเข้ามาจะมีประตูกระจกกั้นแบ่งโซนก่อน โดยมีอ่างล้างมือไว้ให้ล้างมือ และมีรองเท้าแตะให้เปลี่ยนก่อนเข้าภายในร้านค่ะ 
จากนั้นก็เปิดประตูเข้าไปภายในร้านได้เลยค่ะ
ภายในร้านกั้นไว้เป็นห้องกระจกสำหรับเจ้าสุนัขจิ้งจอกตัวน้อย 5 ตัว และเจ้าเมียร์แคทอีก 1 ตัว 
ลูกค้าเข้าไปเล่นไปอุ้มถ่ายรูปได้เลยนะคะมีพนักงานคอยดูแล จริงๆจะมีอาหารไว้ขายให้ป้อนด้วยค่ะ 
แต่ด้วยความที่ร้านนี้ฮิตเหลือเกินคนมาเยอะจนอาหารที่ขายให้ลูกค้าป้อนไม่เพียงพอ ทางร้านจึงเก็บไว้สำหรับให้พนักงานป้อนเท่านั้นค่ะ 

ในร้านมีที่นั่งด้านล่างอยู่ 5-6 โต๊ะ และมีที่นั่งชั้นลอยอยู่ 2-3 โต๊ะค่ะ(โต๊ะชั้นลอยจะเป็นโต๊ะญี่ปุ่นนั่งพื้นค่ะ)
น้องพนักงานแจ้งว่าเร็วๆนี้จะเปิดโซนชั้น2เพิ่ม เพื่อรองรับลูกค้าค่ะ

จุดเด่นของร้านคือหมาจิ้งจอก 2 สายพันธ์ค่ะ 
- Fennec Fox สุนัขจิ้งจอกตัวจิ๋วจากทะเลทราย 
  ที่ร้านนี้มีอยู่ 5 ตัวค่ะ ตัวเล็กประมาณแมวค่ะ ขนสีน้ำตาลอ่อน หูใหญ่กาง นิสัยขี้ตกใจ ขี้กลัว แต่ก็ขี้เล่นนะคะ 
  (จะมีบางตัวเข้ามางับ ๆ ที่มือบ้างไม่เจ็บนะคะ น้องพนักงานบอกว่าถ้ามางับ ๆ คือชวนเล่นค่ะ)
- Red Fox สุนัขจิ้งจอกจากอเมริกา 
  ขนสีน้ำตาลแดง ตัวพอๆกับสุนัขไทย หลังหูสีดำ ขาสีดำ (เหมือนใส่ถุงเท้าดำ) หางเป็นพวงสวย 
  เจ้าของเลี้ยงเป็นเพื่อนกับ สุนัขพันธ์ปอมเมอเรเนี่ยนค่ะ เจ้าสุนัขจิ้งจอกตัวนี้เลยดูเหมือนสุนัขบ้านค่ะ (แต่จะไม่เล่นกับคนแปลกหน้าค่ะ) 
  ในร้านมี 1 ตัวค่ะ ชื่อ ฮาชิ ซึ่งจะมีได้อยู่รวมกับสุนัขจิ้งจอกจิ๋วค่ะ ฮาชิจะถูกปล่อยให้เดินเล่นไปมาได้อย่างอิสระในร้าน แต่อย่างที่บอกค่ะ
  เจ้าฮาชิจะไม่ค่อยเล่นเท่าไร จะดูเฉย ๆ กับลูกค้า ยิ่งเราเข้าหาก็จะเดินหนีไปทุกครั้ง แต่พอเจ้าของมาเล่นด้วยก็จะเกลือกกลิ้งทำตามคำสั่งอย่างดีค่ะ
		
ปล. น้องพนักงานบอกว่า เจ้าของมีฟาร์มเลี้ยงสุนัขจิ้งจอกค่ะ โดยสุนัขจิ้งจอกจิ๋วจะนำมาสลับเปลียนไปเรื่อยๆ ค่ะ

เอาล่ะมาถึงของที่เราจะมาชิมกันบ้างค่ะ
ในร้านมีเค้ก เครป แซนวิช วาฟเฟิล และเครื่องดื่ม กาแฟ ชา ชอคโกแลต สมูตตี้ และอิตาเลี่ยนโซดาค่ะ ลองสั่ง signature ของทางร้าน 
คือ Red Fox Latte  (85 บาท) มาลองดูค่ะ ซึ่งก็คือชาไทยหรือชาเย็นนี่แหละค่ะ รสชาติใช้ได้ไม่หวานมากค่ะ 
และได้สั่ง Forest Waffle (215 บาท) โดยสามารถเลือกไอศครีมเพื่อทานคู่กับวาฟเฟิลได้ 6 รสค่ะ (Vanilla, Chocolate, Super Matcha, Macademia,
Strawberry Cheesecake, Fudge Chunks) ของเราสั่งรสชอคโกแลตค่ะ วาฟเฟิลเสิร์ฟมาพร้อมไอศครีม 1 ลูก ราดด้วยน้ำเชื่อมเมเปิ้ล และสตรอเบอรี่สด
รสชาติกลาง ๆ ค่ะ 


ร้านนี้เพิ่งเปิดมาได้ 8-9 วันเองค่ะ แต่คนมาเยอะโดยเฉพาะเสาร์อาทิตย์ เรียกว่าเล่นเก้าอี้ดนตรีกันทีเดียว แนะนำให้ไปเช้า ๆ ช่วงร้านเปิดค่ะ (11 โมง)
คนไม่เยอะ ยิ่งสายคนยิ่งมาเยอะค่ะ

เรียกว่าร้านนี้เหมาะสำหรับคนรักสัตว์ค่ะ เพราะเท่าที่เห็นทุกคนดูจะตื่นเต้น และมีความสุขเมื่อเห็นเจ้าสุนัขจิ้งจอกเหล่านี้วิ่งเล่นไปมา
การลงมาเล่นของเจ้า ฮาชิ ( Red Fox) แต่ละครั้งทุกคนในร้านให้ความสนใจกันหมดเลยค่ะ ถ้ามีเด็กมาด้วยก็ควรมีผู้ใหญ่ดูแลเวลาเข้าไปเล่นกับสุนัขจิ้งจอกนะคะ